
asupra propunerii legislative pentru modificarea art. 90 din Legea nr. 128/1997 privind Statutul personalului didactic
(Pl. x. 456/27 iunie 2007)
1. În conformitate cu prevederile art. 95 din Regulamentul Camerei Deputaţilor, republicat, cu adresa nr. Pl.x. 456/27 iunie 2007, Comisia pentru învăţământ, ştiinţă, tineret şi sport a primit spre dezbatere şi avizare, în fond, propunerea legislativă pentru modificarea art. 90 din Legea nr. 128/1997 privind Statutul personalului didactic (Pl. x. 456/27 iunie 2007).
2. La întocmirea raportului, Comisia a avut în vedere avizul primit de la Comisia pentru muncă şi protecţie socială, avizul Consiliului Legislativ, precum şi Punctul de vedere al Guvernului.

Propunerea legislativă are ca obiect de reglementare modificarea actualelor prevederi din Legea nr.128/1997 privind acordarea gradaţiei de merit. Se propune extinderea numărului celor care pot beneficia de această gradaţie de la 15% la 20% din totalul posturilor didactice, se propune accesul la această gradaţie a unui număr mai mare de cadre didactice prin micşorarea condiţiei de vechime de la 15 la 5 ani şi creşterea cuantumului gradaţiei de merit de la 20% la 25% din salariul de bază al funcţiei sau postului persoanei în cauză. 

3. În raport de obiectul şi conţinutul său, propunerea legislativă face parte din categoria legilor organice, potrivit prevederilor art. 73 din Constituţia României, republicată.

4. La lucrările Comisiei au fost prezenţi 13 deputaţi, din totalul de 25 membri ai Comisiei. La dezbaterea propunerii legislative a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat dl. Dumitru Miron – secretar de stat – Minsiterul Educaţiei, Cercetării şi Tineretului.


5.  Potrivit prevederilor art. 75 alin. (1) din Constituţia României, republicată, şi ale art. 92  alin. (8) din Regulamentul Camerei Deputaţilor, republicat, Camera Deputaţilor este prima Cameră sesizată.

În urma dezbaterii, în şedinţa din 5 septembrie 2007, Comisia, cu 10 voturi pentru respingere, 2 voturi împotriva respingerii şi o abţinere, propune Plenului respingerea propunerii legislative, din următoarele motive:
· aplicarea acestei noi prevederi implică un efort financiar important care poate să afecteze negativ bugetul actual;

· numărul celor care pot beneficia de gradaţia de merit prezintă o creştere semnificativă care diminuează spiritul de competiţie;

· noua reglementare poate fi cuprinsă în cadrul noului pachet de legi privind educaţia aflat în pregătire la Ministerul Educaţiei, Cercetării şi Tineretului, care va cunoaşte o amplă dezbatere în cadrul colectivelor de cadre didactice şi în organizaţiile sindicale.

